google/wiki40b huggingface dataset:
מנהל חלונות

מנהל חלונות היא תוכנת מערכת האחראית על השליטה במיקום ומראה החלונות בממשק מחשב חלונאיים שבממשק משתמש גרפי. רוב מנהלי החלונות קיימים כחלק מסביבת ושולחן עבודה מצויים. מנהל החלונות עובד בשיתוף עם המערכת הגרפית החומרתית של המחשב המספקת את הפונקציונליות הנדרשת הן ברמת יכולות החומרה כגון כרטיס המסך, והן ברמת יכולת השליטה כהתקני ההצבעה ומקלדת. לעיתים קרובות נבנה מנהל החלונות על ידי ערכת כלים.
מנהל חלונות ממוצע כולל בדרך-כלל את היכולות הבאות: פתיחת חלון, מיזעור, הגדלה למקסימום, שינוי הגודל, ותיאום בין חלונות הפתוחים במקביל. רוב מנהלי החלונות באים כשעליהם נוספים אלמנטים שימושיים נוספים, כשורת משימות קיצורי דרך מהירים לתוכניות ותכונות נוספות. בנוסף עשויה להיות קיימת אפשרות לערוך את מראה החלונות ואת תנועתם.
בעיית הספיקות

בעיית הספיקות בתחשיב הפסוקים (בקיצור: SAT - קיצור של המילה האנגלית Satisfiability, שמשמעותה ספיקות) הוא שמה של בעיית הכרעה הנחקרת במסגרת תורת הסיבוכיות במדעי המחשב. בעיה זו הייתה הבעיה הראשונה עליה הוכח כי היא NP-שלמה (הוכחה זו היא משפט קוק-לוין), משמע אם קיים לה פתרון אלגוריתמי הרץ בזמן פולינומי אזי קיים פתרון כזה לכל בעיה ב-NP (מחלקת כל הבעיות שעבורן קיים מוודא בזמן פולינומי). בעיה זו משמשת בהוכחות רבות עבור בעיות NP-שלמות אחרות.

תיאור הבעיה

בלוגיקה מתמטית נהוג לומר על נוסחה בתחשיב פסוקים שהיא ספיקה אם קיימת השמה של ערכי אמת עבורה הנוסחה היא אמיתית. למשל, הנוסחה "A או B" היא ספיקה, כי ניתן לקבוע את ערכו של A ל-"אמת" וערך האמת שיתקבל עבור הנוסחה כולה יהיה "אמת" גם הוא. לעומת זאת, הנוסחה "A וגם לא A" אינה ספיקה, כי לא ייתכן כי גם "A" וגם "לא A" יהיו יחד בעלי הערך "אמת".
באופן כללי, בעיית SAT היא הבעיה הבאה: בהינתן נוסחה בתחשיב הפסוקים שמכילה רק קשרים מסוג "גם", "או" ו-"לא", האם קיימת השמה של ערכי אמת למשתנים כך שהנוסחה תקבל ערך אמת?
ניתן להראות שגם אם נגביל את הבעיה לנוסחאות הניתנות בצורה הנורמלית הקוניונקטיבית (CNF), הבעיה תשאר NP-קשה. לכן, בשל נוחות העבודה עם נוסחאות בצורת CNF, מקובל לנסח את הבעיה רק עבור נוסחאות הנתונות בצורה זו (וריאנט זה של הבעיה נקרא לעיתים CNF-SAT או CSAT).
לבעיית ה-SAT חשיבות בתחומים רבים של מדעי המחשב, ובהם אלגוריתמיקה, בינה מלאכותית ותכן חומרה.

הגבלת אורך הפסוקיות

מקובל להתייחס בשם  לבעיית סיפוק נוסחאות בצורת CNF אשר כל הפסוקיות המופיעות בהן מאורך . ניתן לראות כי הבעיות  ו ניתנות לפתרון בזמן פולינומי. (כלומר, שייכות ל-P), בעוד שעבור  הבעיה המתקבלת ‏NP-שלמה (כלומר, צמצום הבעיה לפסוקיות מאורך  בלבד לא הופך אותה לקלה יותר)
בעזרת למת המקומיות של לובאס ניתן להראות כי אם כל משתנה מופיע בלכל היותר  פסוקיות, אזי קיימת השמה מספקת. מאידך, ייתכן כי לא ניתן למצוא את ההשמה המספקת בזמן פולינומי.

בעיות אופטימיזציה נגזרות

בהינתן נוסחת CNF בעלת  פסוקיות, ניתן לשאול מה מספר הפסוקיות המקסימלי אשר ניתן לספק באמצעות השמת ערכי אמת. (אם הנוסחה ספיקה, מספר זה הוא ) בעיה זו מכונה בעיית ספיקות מקסימלית. (באנגלית, Max-Sat) ניתן להוסיף ולהכליל בעיה זו באמצעות קביעת משקל  לכל פסוקית, ומציאת השמת ערכי אמת עבורה משקל הפסוקיות המסופקות יהיה מקסימלי. גרסה זו של הבעיה נקראת בעיית הספיקות המשוקללת המקסימלית. (באנגלית Max-W-Sat)
נמצאו אלגוריתמי קירוב רבים לבעיות אלה, אשר נותנים קירובים שונים, (1/2, 2/3, 3/4 ואף יותר מכך), אך הוכח בשנת 1997 כי לא ייתכן אלגוריתם פולינומי אשר מבטיח פתרון טוב יותר מאשר 7/8-קירוב. (אלא אם כן P=NP) לכן, שייכות הבעיות Max-Sat ו-Max-W-Sat למחלקה APX אך לא ל-PTAS. (אלא אם כן, P=NP, ואז שתי המחלקות הנ"ל שוות)
קרוודילול

שימושים רפואיים

קרוודילול ניתנת בהתוויה לטיפול באי-ספיקת לב, לרוב בשילוב עם מעכבי ACE ומשתנים. התרופה נצפתה במחקרים כמפחיתה תמותה ואשפוזים חוזרים בגין אי-ספיקת לב. לתרופה השפעה מעכבת על הקולטנים האדרנרגיים של מערכת העצבים הסימפתטית, ובכך היא מסייעת בדיכוי הציר הנוירוהורמונלי הפועל בהתפתחות אי-ספיקת לב.
בנוסף, קרוודילול ניתנת כקו שני לטיפול ביתר לחץ דם, לעיתים בשילוב עם תרופות נוספות להורדת לחץ דם.

מנגנון פעולה

קרוודילול היא חוסם בטא לא בררני העובד על קולטני β1 ו-β2, וכן חוסם α1. האננטיומר S אחראי לפעילות החוסמת בטא, ואילו לאננטיומר R יש פעילות חוסמת אלפא.
התרופה נקשרת באופן הפיך לקולטנים בטא-אדרנרגיים בשריר הלב. עיכוב הקולטנים הללו מונע את תגובתם לדחף סימפתטי, ומוביל לירידה בקצב בלב ובכיווציות שריר הלב. מנגנון זה מסייע לאנשים עם אי-ספיקת לב ומקטע פליטה ירוד, שבהם מערכת העצבים הסימפתטית מופעלת כמנגנון פיצוי על כושר הכיווץ הלקוי של הלב.
חסימת קולטני α1 על ידי קרוודילול משרה התרחבות של כלי הדם, דבר אשר מפחית את תנגודת כלי הדם ההיקפיים ומוריד כך את לחץ הדם. הירידה בלחץ הדם אינה מלווה בטכיקרדיה תגובתית בשל העיכוב של קולטני בטא בלב.

פרמקוקינטיקה

לאחר נטילה פומית לתרופה זמינות ביולוגית של 25%–35% בשל מטבוליזם בכבד. המטבוליזם מתבצע על ידי אנזימים ציטוכרומיים, CYP2D6 ו-CYP2C9, בתהליכים של חמצון טבעת ארומטית וגלוקורונידציה, ולאחר מכן גלוקורונידציה נוספת וגפרות. לשלושת המטבוליטים הפעילים עשירית מההשפעה מרחיבת כלי הדם של התרכובת הראשונית, אולם המטבוליט 4'הידרוקסיפניל חזק פי 13 בחסימת קולטני בטא.
זמן מחצית החיים הממוצע של התרופה לאחר נטילה פומית הוא 7–10 שעות, כתלות באננטיומר.
הרוב המוחלט, כ-98%, מהקרוודילול בדם קשור לחלבוני פלזמה, בעיקר לאלבומין. התרופה היא תרכובת בסיסית והידרופובית עם נפח פיזור בשיווי משקל של 115 ליטר. קצב סילוקה מהפלזמה נע הין 500 ל-700 מ"ל לדקה.
ספיגת התרופה מואטת בנטילה עם אוכל, אולם הדבר אינו משנה משמעותית את הזמינות הביולוגית. נטילת קרוודילול עם אוכל מפחיתה את הסיכון לתת-לחץ דם תנוחתי.

התוויות נגד

ישנה התוויית נגד לשימוש בתרופה באנשים עם אסתמה או עווית הסימפונות (ברונכוספאזם), מאחר שפעולתה הלא-בררנית על קולטני β2 עלולה להשרות כיווץ של הסימפונות. התוויות נגד נוספת הן קיום חסם הולכה עלייתי-חדרי מדרגה שנייה או שלישית, תסמונת הסינוס החולה, ברדיקרדיה עמוקה (בהיעדר קוצב לב) או יציאה חריפה מאיזון של אי-ספיקת לב. המלצת מנהל המזון והתרופות האמריקאי היא לא ליטול את התרופה עם ליקויים חמורים בתפקוד הכבד.
בטיחות התרופה בהיריון או בהנקה אינה ברורה דיה.

תופעות לוואי

תופעות הלוואי השכיחות ביותר (שכיחות של מעל 10%) כוללות: סחרחורת, עייפות, תת לחץ דם, שלשול, חולשה, דופק איטי, עלייה במשקל ואין-אונות.
התרופה עלולה למסך תסמינים של היפוגליקמיה, ולגרום לכך שאדם החווה היפוגליקמיה לא יחוש בה.
הביאנלה לאמנות בסאו פאולו

הביאנלה לאמנות בסאו פאולו היא תערוכת אמנות עכשווית בינלאומית הנערכת בסאו פאולו מדי שנתיים, החל משנת 1951. היא הבינאלה השנייה בותק אחרי הביאנלה של ונציה שנוסדה בשנת 1895.
היא נוסדה על ידי התעשיין האיטלקי-ברזילאי סיסילו מטרצו. משנת 1957 היא נערכת באולם תצוגה שתוכנן על ידי אוסקר נימאייר וגודלו כ-30,000 אלף מטרים מרובעים.
בשנת 2010 נערכה הביאנלה ה-29 במספר.
גרזן (כלי רכב)

הגרזן (AXE) הוא כלי רכב צבאי (רכב סער), שפותח בישראל. הרכב מאפשר מעבר דרך תנאי שטח קשים, ותפקידו העברת אנשי הסיירות במהירות ובבטיחות אל מוקדי הלחימה. טרם הוחלט אם להכניסו לייצור סדרתי.

פירוט

אם וכאשר יגיע לפס הייצור, יהיה הגרזן מסוגל לשאת בין תשעה ל-11 לוחמים, על ציודם המלא. בהגדרת יעודו הצבאי נאמר כי "עליו להגיע לאתרים קשים לעבירות בקצב תנועה מהיר".
הרכב פותח על ידי עידו כהן בשיתוף עם ענף רכב בחט"ל שליווה אותו משלב השרטוט עד לשלב הניסויים.
רכב השטח המיוחד תוכנן מראש באופן מודולורי המאפשר שינויים לפי הצורך. המנוע, תיבת ההילוכים ותיבת ההעברה, הושאלו משברולט טרייל בלייזר. מערכות הדיפרנציאלים והציריות תוכננו על בסיס פריטים המצויים במיצובישי פאג'רו. מערכות החשמל מיועדות כבר עתה לעמוד בתקנים צבאיים מחמירים.
עלות הרכישה המוערכת לכל רכב עומדת על כ-100,000 דולר.
משה וארון

ביוגרפיה

וארון נולד בבולגריה ב-1926, ובסוף שנות ה-30 עלה לארץ ישראל. החל לשחק בהפועל פתח תקווה, ולשמש במקביל מאמן קבוצת הנוער, בה שיחק באותה תקופה נחום סטלמך. בשנת 1949 שיחק וארון 3 פעמים במדי נבחרת ישראל: פעמיים מול נבחרת יוגוסלביה במסגרת מוקדמות מונדיאל 1950, ומשחק ידידות מול נבחרת קפריסין.
ב-1955 החל לאמן את קבוצת הבוגרים של הפועל פתח תקווה, בה המשיך לשחק, והוביל אותה לזכייה הראשונה בתולדותיה באליפות המדינה. בשנת 1958 מונה לתפקיד מאמן נבחרת ישראל, ואימן אותה במוקדמות מונדיאל 1958 (שני הפסדים לוויילס ובגביע אסיה 1958 (מקום שלישי).
מלבד הפועל פתח תקווה, אימן וארון את בית"ר ירושלים, מכבי פתח תקווה, הפועל רמת גן, הפועל ירושלים, אותה העלה לליגה הלאומית, ואת מכבי יפו. 
נפטר ב-18 בדצמבר 2007.
לבלוב

לבלוב (באנגלית: Blooming) הוא אחד השלבים בפנולוגיה אשר בא לאחר שלב הנביטה, ובו מתחילה התפתחות הניצנים לענפים וגבעולים חדשים.
מסכת מקואות

מסכת מִקֶוָאוֹת היא המסכת השישית בסדר טהרות. המסכת עוסקת בדיני כשרות מקווה ודיני פסילתו ומים כשרים למקווה באופן כללי.

מיקומה של המסכת בסדר טהרות

לפי הקדמתו של הרמב"ם למשנה, כמו שלאחר שהסתיים העיסוק בטומאות החמורות (שמקורן בטומאת מת) הופיעה דרך ההיטהרות מהן - פרה אדומה (מסכת פרה), כך לאחר שהסתיים העיסוק בטומאות הקלות, מופיעה דרך ההיטהרות מהן.
טוני אדמס

קריירת משחק

אדמס העביר את כל הקריירה שלו כשחקן בארסנל. מספר הופעותיו בקבוצה בכל המסגרות (672) שני בתולדות ה"תותחנים" רק לזה של דייוויד אולירי, בלם הקבוצה שהיה שותפו למרכז ההגנה שלה לזמן מה. כקפטן הקבוצה באחת התקופות הטובות ביותר בתולדות המועדון, זכה אדמס להניף יותר גביעים מכל קפטן אחר בתולדותיה, תשעה בסך הכל: 4 אליפויות, 3 גביעים אנגלים, גביע הליגה אחד וגביע אירופה למחזיקות גביע. התקופה כללה את חגיגות הדאבל הגדולות בעונת 1997/98 (הדאבל הראשון של הקבוצה מאז עונת 1970/71), עונה שקטעה את השליטה המוחלטת של מנצ'סטר יונייטד בכדורגל האנגלי. 
ב-10 בדצמבר 2011, לרגל חגיגות 125 שנים להיווסדה של ארסנל, הוצב פסל ברונזה בדמותו של אדמס מחוץ לאצטדיון האמירויות.

קריירת אימון

אדמס החל את קריירת האימון בנובמבר 2003, אז התמנה לתפקיד מאמן ויקומב וונדררס, אך לא הצליח למנוע את ירידתה לליגה הרביעית. לאחר פתיחת עונה מוצלחת שהובילה את ויקומב לראש הטבלה באוגוסט 2004, חלה ירידה בכושרה של הקבוצה שהובילה אותה לתחתית. אדמס התפטר מתפקידו בנובמבר 2004, לאחר שנה בתפקיד, מסיבות אישיות.
ביולי 2005 החל לשמש כמאמן מתלמד בקבוצת פיינורד ההולנדית, עם דגש על קבוצת המילואים/נוער של המועדון. במקביל, שימש כסקאוט במשרה חלקית עבור ארסנל, תפקיד שכלל צפייה במשחקים מאיטליה, צרפת והולנד. בין ינואר לפברואר 2006 עבר לשמש כמאמן מתלמד באוטרכט.
ביוני 2006 התמנה לתפקיד עוזר המאמן של הארי רדנאפ בפורטסמות'. בעונתו הראשונה כעוזר, סיימה הקבוצה במקום התשיעי בעונת 2006/2007 בפרמייר ליג, מיקום הליגה הגבוה ביותר שלה מאז שנות החמישים, ובעונתו השנייה זכתה הקבוצה בגביע ה-FA. באוקטובר 2008, לאחר מעל לשנתיים בתפקיד העוזר, התמנה אדמס יחד עם ג'ו ג'ורדן לתפקיד המאמן הזמני בעקבות מעברו של רדנאפ לטוטנהאם הוטספר. אדמס המשיך לתפקיד המאמן הקבוע, אך פוטר בפברואר 2009 לאחר שקבוצתו צברה עשר נקודות ב-16 משחקים תחת הדרכתו.
במאי 2010, לקראת עונת 2010/2011, התמנה אדמס לתפקיד מאמן גבאלה מליגת העל האזרית. הוא הוביל אותה למקום השביעי בלבד בתום העונה הסדירה, ולא הצליח להתברג עמה בפלייאוף האליפות. בנובמבר 2011, כשהקבוצה במקום השישי בטבלה, התפטר אדמס מתפקידו. הוא שב לקבוצה באוקטובר 2012 על תקן מנהל מקצועי.
ב-10 באפריל 2017, בשלהי עונת 2016/2017, התמנה אדמס לתפקיד מאמן גרנדה. אדמס לא הצליח לסייע לקבוצה, ופוטר עם תום העונה, לאחר שהפסיד בכל שבעת משחקי הליגה בהם אימן, והוביל את הקבוצה לליגת המשנה לראשונה מזה שמונה שנים.
עופר רוזנבאום

ביוגרפיה

עופר רוזנבאום נולד בנתניה. בשנים 2001- 2004 למד בבית ספר טרשניחובסקי בעיר.
בין השנים 2008-2011 השלים את לימודי התואר הראשון במכללת נתניה.
בשנת 2009 החל לעבוד ככתב בקבוצת "ידיעות תקשורת. תפקיד זה מילא עד שנת 2012.
בשנה זו הצטרף למשרד "צור תקשורת" של רונן צור, ובשנת 2013 החל לנהל את מחלקת ניהול המשברים של הקבוצה. כחלק מעבודתו ניהל מאבקים ציבוריים שונים, בין הבולטים שבהם המחאה הציבורית כנגד שחרור המחבלים ב-2013, המחאה של דיילות אל על שהוכרחו ללבוש עקבים, מחאת הסרדינים להורדת הצפיפות בכיתות ומאבק האמנים ומוסדות התרבות כנגד משרד האוצר ושר האוצר אז יאיר לפיד[2][2] (שבעקבותו הוגדל תקציב משרד התרבות ב-120 מיליון שקלים) ועוד.
בשנת 2016 פנה רוזנבאום לדרך עצמאית ופתח את משרד "רוזנבאום תקשורת", משרד לייעוץ אסטרטגי ותקשורתי שמתמחה בניהול משברים, מאבקים ציבוריים ופעילות גרילה. באותה שנה זכה להיות חלק מ-רשימת 40 האנשים המובילים בתעשיית התקשורת של מגזין "ICE".
הפרדות בטנית

דרכים לבדוק היפרדות ביטנית

1.     מראה חזותי – בהתרוממות שכבות בזמן שכיבה על הגב
– בולטת החוצה "פירמידה" בין שרירי הבטן
2.     בדיקה ביתית על ידי מומחה – כפי שנצפית בסרטון 
3.     אולטרסאונד – אינה מסוכנת או פולשנית, אך נצפה אי דיוק בתוצאותיה
4.     טומוגרפיה ממוחשבת – הבדיקה היעילה אך היקרה ביותר ומסוכנת בשל החשיפה לקרינה.
בלתי הפיך (סדרת טלוויזיה)

עלילת הסדרה

הסדרה מתארת את חייהם החדשים של רונה (עדי אשכנזי) ואודי (מולי שולמן) לאחר שנולדה אסתר, בתם הראשונה. בעקבות הולדת בתם הבכורה, הזוג מתמודד עם קשיי ההורות הראשונה אשר משפיעה גם על זוגיותם. הזוג מנסה לגוון את חיי הזוגיות שלהם, ונעזרים במשחק תפקידים, נסיעה לצימר ומגוון רעיונות שישפרו את חיי הנישואים שלהם.
פורשה 936

היסטוריה

הפורשה 936 פותחה כמחליפת מכונית הפורשה 917 על פי תקנות הפדרציה הבינלאומית לרכב (FIA) כדי להתחרות בקטגוריית גרופ 6 העליונה (LMP1 כיום) באליפות העולם למכוניות ספורט ובמרוץ 24 השעות של לה מאן לעונת 1976. המכונית יוצרה במרכב ספיידר פתוח עם שני מושבים ובגרסתה המקורית הייתה מצוידת במנוע בוקסר טורבו מקורר אוויר בנפח 2.1 ליטרים שסיפק 520 כ"ס. מסגרת שלדת המכונית בוססה על דגם הפורשה 917 זאת בנוסף לרכיבים נוספים שנלקחו. במקור הייתה המכונית שטוחה אולם בחלוף מספר מרוצים הוספה מעין דבשת מאחורי ראש הנהג בה הותקנה מערכת צינון ביניים (intercooler). 
במרוץ לה מאן שנערך בשנת 1976 פורשה התמודדה בשותפות עם קבוצת מרטיני רייסינג במכונית הפורשה 936 וניצחה במרוץ על ידי הנהגים ג'קי איקס וחיס ואן לנאפ. בנוסף איקס ניצח במרוץ עם המכונית גם בשנה שלאחר מכן לצד הנהגים הארלי הייווד ויורגן בארת, וניצח פעם שלישית בשנת 1981 לצד הנהג השותף דרק בל.
הישג נוסף רשמו צמד הנהגים ג'קי איקס ויוכן מס לאחר שזכו במכונית ה-936 של קבוצת פורשה-מרטיני רייסינג באליפות העולם למכוניות ספורט בעונת 1976 לאחר שזכו ב-6 מתוך 7 המרוצים שהתקיימו. בנוסף בשנה זו פורשה זכתה גם בתחרות אליפות העולם ליצרנים המקבילה לאחר שהצוות איקס\מס ניצח 3 מרוצים במהלך העונה. הפורשה 936 הוחלפה בשנת 1982 על ידי מכונית הפורשה 956.

שימוש בקבוצות פרטיות

בתחילה סירבה חברת פורשה למכור את מכונית ה-936 ללקוחות מאחר שרצתה כי הם ימשיכו לרכוש את מכוניות הפורשה 908 והפורשה 935 שזכתה לעדכונים ולשדרוגים, ונחלה הצלחות רבות במרוצים ששיאן היה ניצחון כללי במרוץ לה מאן 1979. אולם לקראת עונת המרוצים 1979 החלה לשווק את מכונית ה-936 אותה רכשו קבוצות מפורסמות כגון: יוסט רייסינג, מרטיני רייסינג שפעלה בשנה זו כקבוצה עצמאית וקבוצת קריימר רייסינג.
קבוצת הארמיות מקנזן (פולין)

היסטוריה

קבוצת הארמיות הוקמה ב-22 באפריל 1915, בפיקודו של אוגוסט פון מקנזן. שמה שונה ב-8 בספטמבר 1915 לקבוצת הארמיות לינסינגן, כאשר אלכסנדר פון לינסינגן הפך למפקד החדש שלה. ביוני 1916 עמדה קבוצת הארמיות מול מתקפת ברוסילוב, ולאחר נסיגה ראשונית, היא בלמה את ההתקדמות הרוסית בקרב קובל. לאחר חתימת חוזה ברסט-ליטובסק במרץ 1918, כבשה קבוצת הארמיות את אוקראינה. 
ב-31 במרץ 1918 הוחלף פון לינסינגן על ידי הרמן פון אייכהורן, ושמה שונה לקבוצת הארמיות אייכהורן-קייב (בגרמנית: Heeresgruppe Eichhorn-Kiew). ב-3 באפריל שונה שם קבוצת הארמיות לקבוצת הארמיות אייכהורן, ובפעם האחרונה שונה שם הקבוצה ב-13 באוגוסט לקבוצת קבוצת הארמיות קייב, בעקבות הרצח של הגנרל אייכהורן. יורשו היה גינטר פון קירכבך, וקבוצת הארמיות פורקה ב-7 בפברואר 1919.
ניסוי שני הסדקים

על הניסוי

ניסוי זה בוצע באור ב-1801, על ידי הפיזיקאי תומאס יאנג, על מנת להכריע אם האור הוא גל או חלקיק. 
בניסוי, האור הפגין התנהגות גלית (התאבכות, עקיפה) והתוצאות הראו שהאור מתנהג כמו גל. במשך כל המאה ה-19, עד לניסוי פרנק-הרץ והמאמר על האפקט הפוטואלקטרי של אלברט איינשטיין, ההנחה המקובלת הייתה שהאור הוא גל.
לגבי הקרנת אלקטרונים, ניסוי זה היה במשך שנים ניסוי מחשבתי, שכן רק ב-1961 התאפשר ביצוע הניסוי באלקטרונים, ורק ב-1974 התאפשר הביצוע בקצב של "אלקטרון אחד כל פעם".

איור המסכם את התוצאות

תוצאות הניסוי מתוארות באיור הבא:

מסקנות מהניסוי

המסקנה הבלתי נמנעת מהניסוי הייתה שלאלקטרון יש תכונות גליות. הניסוי גם הראה שאלקטרונים יכולים לבצע התאבכות ואף מוזר מכך - אלקטרון בודד יכול לבצע התאבכות עם עצמו. כלומר, לאלקטרון יש פונקציית גל (במובן של פונקציה הפותרת את משוואת הגלים ומתארת ישות בעלת תכונות של גל) המתפרשת על פני כל המרחב (ולכן יכולה לבצע התאבכות דרך שני סדקים).
עוד מסקנה מהניסוי היא שכאשר בודקים תכונות חלקיקיות של האלקטרון, הבדיקה מתגלית כחיובית; וכאשר בודקים תכונות גליות של האלקטרון, הבדיקה מתגלית כחיובית אף היא. כלומר, כמו האור, גם האלקטרון מקיים דואליות גל-חלקיק.
השאלה "באיזה מובן האלקטרון הוא גם גל", לא נפתרה על ידי ניסוי זה. אמנם במכניקת הקוונטים האלקטרון זוכה לפונקציית גל כאשר פונקציית הגל בערכה המוחלט בריבוע (אמפליטודה בריבוע) מתארת את ההסתברות למדוד את האלקטרון במקום x (בנקודה מסוימת במרחב), אך יש חילוקי דעות לגבי משמעות פונקציית הגל, כאשר הפירוש ההסתברותי הוא המקובל ביותר, אם כי לא חף מבעיות.

תבנית ההתאבכות והתמרת פוריה

נגדיר פונקציה המחזירה את עוצמת האור שעוברת דרך נקודה במחסום עבור כל x שהוא המרחק האופקי ממרכז המסך. תבנית ההתאבכות המתקבלת על המסך היא התמרת פורייה הרציפה של אותה הפונקציה כאשר במקום  (התדירות המרחבית) מציבים  . כאשר  היא הזווית ממרכז המחסום לנקודה המסוימת במסך ו-  הוא אורך הגל. דבר זה נכון עבור כל מחסום שהוא זהה אנכית.

קריסטלוגרפיה

כפי שהוסבר בפיסקה הקודמת מתוך תבנית ההתאבכות ניתן ללמוד על העצם שדרכו עבר האור. במקרה של שני הסדקים מתוך תמונת ההתאבכות ניתן ללמוד על הרוחב של הסדקים והמרחק ביניהם, אך באופן כללי תמונת ההתאבכות נותנת התמרת פוריה של הסדקים דרכם עבר האור. מסיבה זאת נעשה שימוש רחב בהתאבכות על מנת לחקור חומרים, החל מגבישים ועד מולקולות ביולוגיות, ומדע זה נקרא קריסטלוגרפיה.
אננקוב

היסטוריה

האי התגלה לראשונה בינואר 1775 על ידי משלחתו של ג'יימס קוק שקרא לו האי פיקרסגילס (Pickersgills Island) על שמו של מפקד אחת מספינותיו, אה"מ רזולושן (HMS Resolution). האי נראה בפעם הבאה ב-1819 על ידי משלחת רוסית בפיקודו של פביאן גוטליב פון בלינגסהאוזן אשר סבר שהוא גילה את האי לראשונה וקרא לו אננקוב על שם מיכאיל אננקוב שהיה קצין בספינתו. השם פיקרסגילס ניתן לקבוצה של איים 24 ק"מ מדרום-מזרח לאי אננקוב.

בעלי חיים וצמחייה

כאתר בעל עניין מדעי מיוחד, אננקוב הוא אחד האיים המעטים בדרום ג'ורג'יה שאין בו כלל חולדות. בלינסהאוזן ציין שאין באי צמחייה כלל. 500 זוגות של אלבטרוס נודד מקננים באי. העלייה לאי מותרת באישור מיוחד בלבד.

גאולוגיה

הנקודה הגבוהה ביותר באי היא פסגת אולסטד (Olstad Peak), בגובה 650 מטרים. הפסגה נסקרה בסקר של ג'ורג'יה הדרומית בשנים 1951-1957 ונקראה על שם הזואולוג הנורווגי אולה אולסטד (Ola Olstad). זהו אחד המקומות המעטים באי שבו ניתן לראות מאובנים.

אגם החדירה

אגם החדירה (Intrusion Lake) הוא אגם באורך 300 מטרים מצפון-מזרח לפסגה. האגם מופה בסקר הבריטי של 1972-1973 ונקרא כך בשל צורתו הלא רגילה שנוצרה עקב חדירות של סלעי אנדזיט למימיו.
ברונו שולץ

תולדות חייו

שולץ נולד בדרוהוביץ' שבגליציה (אז מחוז באימפריה האוסטרו-הונגרית, כיום באוקראינה). בגיל מוקדם מאוד גילה עניין בציור, ובסופו של דבר למד אדריכלות בפוליטכניק לבוב ואמנות בווינה. בשנים 1924–1941 לימד ציור בבית הספר התיכון בעיר מולדתו.
ביולי 1941 נכנסו הגרמנים לדרוהוביץ'. שולץ הועסק על ידי הגסטפו בקטלוג ספרים מוחרמים ובציור. מפקד הגסטאפו בעיר, פליקס לנדאו, התפעל מכשרונו של שולץ והורה לו לעטר את חדרו של בנו בציורים מתוך אגדות עם גרמניות. למרות הבטחתו להגן עליו, הוא נרצח ב-19 בנובמבר 1942 על ידי הנאצים.
האגדה מספרת כי אויבו של פליקס לנדאו, קצין האס אס, קארל גינתר רצח את ברונו רק משום שהפסיד לפליקס במשחק קלפים ורצה להקניטו ולפגוע בו. כשנפגשו שני הקצינים אחר כך, אמר גינתר: הרגתי את היהודי שלך. ועל כך הוא נענה: יפה, עכשיו אני אהרוג את היהודי שלך.
אודות סיפור זה, בנה הסופר דויד גרוסמן את גרעין הספר שלו 'עיין ערך: אהבה'.
לפי גרסה אחרת, היה זה לנדאו שקודם ירה ביהודי שעבד אצל גינתר, ולאחר זמן הרג גינתר, בתגובה, את היהודי של לנדאו - ברונו שולץ, ברחוב בדרוהוביץ' ב-19 בנובמבר 1942.
בכנס 120 שנה ללידתו ו70 שנה למותו של ברונו שולץ, סיפר דויד גרוסמן כי לאחר כתיבת 'עיין ערך: אהבה' פגש בתלמידו של שולץ, וזה סיפר כי באחד הימים ראה קבוצה של אנשים נורים על ידי הנאצים. כשניגש לקחת מאחת הגופות את הלחם שנפל מכיס מעילה, ראה שזהו מורהו האהוב ברונו שולץ. עדות זו של התלמיד די עוקרת את בסיס האגדה.

יצירתו

שולץ החל לכתוב בשנת 1925/6. קובץ סיפוריו הראשון "חנויות קינמון" הושלם בדרבונה של המשוררת דבורה פוגל שהייתה חברתו לעט וארוסתו, פורסם ב-1934 וקצר שבחים. הקובץ השני, "בית-מרפא בסימן שעון-החול", הופיע ב-1937, וזכה באות הצטיינות מטעם האקדמיה הפולנית לספרות.
הרומן "המשיח", שנכתב בין השנים 1937–1939, והרומן "השיבה הביתה", שנכתב בגרמנית ונשלח לתומאס מאן, אבדו. גם גורלן של יצירות אחרות לא נודע מעולם.
ברונו שולץ חתום על התרגום לפולנית של "המשפט" לקפקא שהופיע ב-1936, אך למעשה תרגמה את הספר ארוסתו של שולץ, שרצתה להקנות בכך יוקרה לתרגום שלה.
באביב 2001 נחשפו ציורי הקיר של שולץ בבית בעיירה דרוהוביץ' שבאוקראינה. בעוד הרשות המקומית דנה בהקמת מוזיאון באתר, הוברחו הציורים לישראל על ידי צוות של מוסד יד ושם. העברת הציורים בוצעה בהסכמת תושבי העיירה ובעבור תשלום צנוע (כמאה דולרים), אך ללא תיאום עם ממשלת אוקראינה. בשנת 2007 הודה מוסד יד ושם בנכונות הקבילה האוקראינית כי הציורים הוצאו משטחה במרמה. בעקבות ביקורו של נשיא אוקראינה ויקטור יושצ'נקו בישראל בחורף 2007, חתם משרד החוץ הישראלי בראשית שנת 2008 על הסכם עם אוקראינה, שלפיו הציורים יירשמו ויוכרו כנכסי תרבות אוקראיניים, ויושאלו ליד ושם לעשרים שנה. לאחר שעברו הליכי שחזור ושימור, מוצגים הציורים במוזיאון לאמנות של "יד ושם" החל מחודש פברואר 2009.
יצירתו, של שולץ, הן סיפוריו והן ציוריו, מתאפיינת בתיאורי קשרים סאדו-מזוכיסטיים, פטיש לכפות רגליים ולנעליים.
ברונו שולץ וכתביו ממלאים תפקיד מרכזי ברומן "עיין ערך אהבה" מאת דויד גרוסמן, בספרו של אמיר גוטפרוינד "אגדת ברונו ואדלה" ובספרו "אחוזות החוף" בסיפור "טריאסט". בנוסף, ברונו שולץ מופיע בספר "תולדות האהבה" של ניקול קראוס בתור דמות משנה.
ערכת פיתוח תוכנה

ערכת פיתוח תוכנה (באנגלית: Software development kit; נקרא בקיצור SDK או devkit) היא סט של כלים לפיתוח תוכנה ולהעשרת יכולות תוכנה, בשירות יישומים עבור פלטפורמה מסוימת, כגון סביבת עבודה, פלטפורמת חומרה, מחשב, קונסולת משחקים, או מערכת הפעלה. במרבית המקרים, המושג - SDK מתייחס לתוספי קוד עבור אפליקציות מובייל.
SDK יכול להיות משהו פשוט כמו ממשק תכנות יישומים (API) בצורה של קבצים מסוימים לשפת תכנות ספציפית או לכלול חומרה מתוחכמת כדי לתקשר עם מערכת משובצת מחשב מסוימת. כלים נפוצים כוללים עזרי איתור באגים ושירותים אחרים המוצגים לעיתים קרובות בסביבת פיתוח משולבת (IDE).‏ SDK כולל לעיתים קרובות קוד לדוגמה והערות טכניות או תיעוד אחר לתמיכה.
SDK עשוי להכיל רישיון שהופך אותו למתאים לבניית תוכנה המפותחת תחת רישיון תואם. לדוגמה, SDK קניינית לרוב לא יתאים לפיתוח תוכנה חופשית, ואילו SDK-GPL המכיל את הרישיון הציבורי הכללי של גנו לא יתאים לפיתוח תוכנה קניינית. לעומת זאת, SDK-LGPL תחת הרישיון הציבורי הכללי המוקטן של גנו בדרך כלל יתאים לפיתוח כזה.
מהנדס תוכנה בדרך כלל מקבל SDK ממפתחי מערכת היעד. לעיתים קרובות ניתן להוריד את ה-SDK ישירות דרך האינטרנט. ערכות רבות ניתנות בחינם על מנת לעודד מפתחים להשתמש במערכת או בשפה מסוימת, באופן שמשמש ככלי שיווק או כחלק ממודל עסקי המבוסס על מידע. לדוגמה, חברה המפתחת ערכת פיתוח תוכנה להוספת יכולות מיקום לאפליקציות, יכולה להציע את הערכה בחינם תמורת אישור מפתח האפליקציה לעשות שימוש במידע הנאסף (מיקום המשתמשים).
לעיתים SDK מפותחת למטרה יותר ספציפית, כגון למערכות או תת-מערכות. לדוגמה, גם מיקרוסופט ואפל יספקו ערכות פיתוח של מנהל התקנים (DDK) לפיתוח מנהל התקן.
וסילי פטרנקו

קריירה מקצועית

נולד בלנינגרד, ברית המועצות. לקח חלק בילדותו במקהלת הילדים של חצר הקפלה  ובקונסרבטוריון העירוני . הוא למד ניצוח אצל מורים שונים כגון רביל מטרינוב (רו'), איליה מוסין , מאריס יאנסונס, יורי טמירקאנוב, אסה-פקה סאלונן ואחרים.
הוא היה מנצח אורח בתיאטרון מיכאילובסקי של האופרה והבלט , משנת 1994 עד שנת 1997,מנצח ראשי של התזמורת הסימפונית האקדמית הממלכתית של סנט פטרבורג (2007-2004), ושל תזמורת הנוער הלאומית של בריטניה (2013-2009).
בשנת 2002 במקום הראשון בתחרות ניצוח בקדאקס, ספרד. . הוא הופיע לראשונה בפרומס ב-2008.
פטרנקו ערך את הבכורה שלו עם התזמורת הפילהרמונית המלכותית של ליברפול בנובמבר 2004, ומכהן שם כמנצח הראשי משנת 2006, מה שהופך אותו למנצח הראשי הצעיר ביותר אי-פעם בתזמורת זו. מאז התזמורת האריכה את חוזהו מספר פעמים.
מאז שנכנס לתפקיד, מצבה הפיננסי של התזמורת התייצב ונרשמה עלייה במספר המנויים. כמו כן, פטרנקו הציב את התזמורת כאחת מהתזמורות בעלות הפרשנות הרחבה ביותר ליצירות של מלחינים רוסים, בנוסף לשאר הרפרטואר הסטנדרטי.
בדצמבר 2009 ערך פטרנקו את הופעת הבכורה עם הפילהרמונית של אוסלו. שנתיים לאחר מכן, הוכרז פטרנקו כמנצח הבית לארבע שנים, חוזה שהוארך לפני מספר שנים עד שנת 2020.
וסילי פטרנקו ניצח על תזמורות חשובות רבות ברחבי העולם, ביניהן:
התזמורת הסימפונית של לונדון, התזמורת הרוסית הלאומית , התזמורת הלאומית של צרפת, התזמורת הפילהרמונית הישראלית, התזמורת הסימפונית של וינה, תזמורת שווייץ המערבית, תזמורת NHK של טוקיו, תזמורת פילדלפיה, התזמורת הפילהרמונית של לוס אנג'לס ועוד.

חייו האישיים

פטרנקו חי ב-Wirral , פרבר כפרי של ליברפול עם אשתו יבגניה חרנישבה-פטרנקו, אשר גם היא מנצחת, ושני ילדיהם אלכסנדר ואניה.
וסילי פטרנקו הוא האדם השני בלבד שקיבל תוארי דוקטור לשם כבוד הן מאוניברסיטת ליברפול והן מאוניברסיטת הופ בליברפול (2009) וכן חברות אקדמית לשם כבוד באוניברסיטת ג'ון מורס בליברפול (2012). הוא אוהד של מועדון הכדורגל ליברפול.
חנה קורן

חנה קורן (5 באוקטובר 1946 - 24 ביולי 2016) הייתה גרפולוגית ישראלית, מייסדת "חנה קורן – מכון לגרפולוגיה" הפועל מאז שנת 1973 ולו שני סניפים בישראל: בתל אביב ובחיפה. 
קורן הייתה מומחית לגרפולוגיה וגרפולוגיה משפטית. חברה באגודות גרפולוגיות אמריקניות. סיפקה שירותי אבחון גרפולוגי ליחידים ולמוסדות וייעוץ משפטי בנושאי כתב יד וזיוף כתב יד. הייתה מומחית לזיהוי מסמכים ועדה מומחית בבתי משפט בישראל החל משנת 1980 וגם בבריטניה, ארצות הברית, ספרד וקפריסין.
קורן השתתפה בתוכניות רדיו בישראל, בארצות הברית ובבריטניה. השתתפה בתוכנית הרדיו "תרגיל בחמש אצבעות" ששודרה בגלי צה"ל בין השנים 1976 ל-1984 ובתוכנית הרדיו "עצם הפז"ם" ששודרה בין השנים 1989 ל-1993. בנוסף הייתה אורחת קבועה בתוכנית הטלוויזיה של אודטה שוורץ בערוץ 10 ופרסמה טורים אישיים ומאמרים בעיתונים.